b'\n_START_ARTICLE_\nPentti Ahon tupakkaoikeudenk\xc3\xa4ynti\n_START_PARAGRAPH_\nPentti Ahon tupakkaoikeudenk\xc3\xa4ynti oli pitk\xc3\xa4kestoinen oikeustapaus, jossa Tampereella asunut Pentti Kalevi Aho (27. hein\xc3\xa4kuuta 1925 \xe2\x80\x93 14. toukokuuta 1992) haki tupakkayhti\xc3\xb6ilt\xc3\xa4 vahingonkorvausta tupakan haittavaikutuksista. Tapaus oli ensimm\xc3\xa4inen t\xc3\xa4m\xc3\xa4n laatuinen tuotevastuukanne Suomessa. Vahingonkorvausta ei tuomittu.\n_START_SECTION_\nAsian tausta\n_START_PARAGRAPH_\nAho aloitti tupakoinnin vuonna 1941 ja lopetti vuonna 1986, kun h\xc3\xa4nell\xc3\xa4 todettiin kurkunp\xc3\xa4\xc3\xa4n sy\xc3\xb6p\xc3\xa4. Aho haastoi Suomen Tupakan (nyk. British American Tobacco Nordic Oy) ja Oy Rettig Ab:n oikeuteen ja vaati 468\xc2\xa0000 markan (vuoden 2011 rahassa noin 127\xc2\xa0000 euron) suuruisia vahingonkorvauksia sill\xc3\xa4 perusteella, ett\xc3\xa4 tupakka oli aiheuttanut h\xc3\xa4nelle kurkunp\xc3\xa4\xc3\xa4n sy\xc3\xb6v\xc3\xa4n ja sen lis\xc3\xa4ksi viel\xc3\xa4 kroonisen keuhkoputkentulehduksen ja keuhkolaajentuman. Aho v\xc3\xa4itti, ett\xc3\xa4 ei tiennyt tupakan haittavaikutuksista.\n_START_SECTION_\nOikeusk\xc3\xa4sittely\n_START_PARAGRAPH_\nOikeudenk\xc3\xa4ynti alkoi Helsingin raastuvanoikeudessa kes\xc3\xa4ll\xc3\xa4 1988. Prosessi kesti pitk\xc3\xa4\xc3\xa4n ja tuli p\xc3\xa4\xc3\xa4t\xc3\xb6kseen vasta 6. helmikuuta 1992. Raastuvanoikeus hylk\xc3\xa4si kanteen, koska sen mielest\xc3\xa4 Aho tiesi tupakan haittavaikutuksista. Aho kuoli pari kuukautta my\xc3\xb6hemmin kurkunp\xc3\xa4\xc3\xa4n sy\xc3\xb6p\xc3\xa4\xc3\xa4n, mutta h\xc3\xa4nen vaimonsa Lulu Taimi Aho ja poikansa valittivat p\xc3\xa4\xc3\xa4t\xc3\xb6ksest\xc3\xa4 Helsingin hovioikeuteen._NEWLINE_Hovioikeus linjasi vuoden 1998 lopussa antamassaan p\xc3\xa4\xc3\xa4t\xc3\xb6ksess\xc3\xa4, ett\xc3\xa4 tupakkatehtaat ovat velvollisia korvaamaan tupakoinnin aiheuttamat sairaudet. Pentti Ahon omaiset eiv\xc3\xa4t kuitenkaan saaneet korvauksia, koska hovioikeus ei l\xc3\xb6yt\xc3\xa4nyt syy-yhteytt\xc3\xa4 tupakoinnin ja Ahon sairauksien v\xc3\xa4lill\xc3\xa4. Raastuvanoikeuden p\xc3\xa4\xc3\xa4t\xc3\xb6ksen lopputulos pysyi siis silt\xc3\xa4 osin samana._NEWLINE_Pentti Ahon leski haki valituslupaa korkeimmalta oikeudelta, joka my\xc3\xb6nnettiin kes\xc3\xa4kuussa 1999. Pitk\xc3\xa4n k\xc3\xa4sittelyn j\xc3\xa4lkeen korkein oikeus hylk\xc3\xa4si kanteen 7.6.2001 \xc3\xa4\xc3\xa4nin 4\xe2\x80\x941. Oikeusneuvosten enemmist\xc3\xb6n mielest\xc3\xa4 tupakkayhti\xc3\xb6t eiv\xc3\xa4t olleet aiheuttaneet Pentti Ahon vahinkoja tuottamuksellaan eli moitittavalla menettelyll\xc3\xa4. Leski haki viel\xc3\xa4 lainvoiman saaneen tuomion purkua, mutta t\xc3\xa4m\xc3\xa4 hakemus hyl\xc3\xa4ttiin huhtikuussa 2003._NEWLINE_Euroopan ihmisoikeustuomioistuin m\xc3\xa4\xc3\xa4r\xc3\xa4si 16. lokakuuta 2007 Suomen valtion maksamaan Pentti Ahon leskelle 10 150 euroa korvaukseksi liian pitk\xc3\xa4ksi venyneest\xc3\xa4 oikeudenk\xc3\xa4ynnist\xc3\xa4.'